Vice-lehden mukaan Nokian vanha kännykkä on kova sana huumeiden katukaupassa.

Älypuhelimet ovat helpottaneet kommunikointia monella tavalla, mutta ne ovat toisaalta kaventaneet yksityisyydensuojaa. Vielä vuonna 1999 kukaan olisi tuskin osannut kuvitella, että jonain päivänä suuret ihmismassat kantaisivat vapaaehtoisesti mukanaan gps-jäljitintä.

Suurelle osalle asiakkaista yksityisyydensuojan heikkeneminen on ollut hyväksyttävä hinta älypuhelinten ominaisuuksista, mutta lain kouraa välttelevien ammattirikollisten keskuudessa se on johtanut ongelmaan. Miten viestiä asiakkaiden ja työtoverien kanssa ilman, että poliisi pystyy jäljittämään?

Tyhmät puhelimet haussa

Rikollisen dilemma on johtanut vanhanmallisten ”tyhmien” puhelinten kovaan kysyntään alamaailmassa. Näillä vanhojen puhelinten pimeillä markkinoilla yksi on ylitse muiden, ainakin Isossa-Britanniassa. Vice-lehden mukaan huumekauppiaiden suosikki on supisuomalainen Nokia 8210.

- Minulla on kolme Nokia 8210:ä. Minulle on kerrottu, että niihin voi luottaa, toisin kuin näihin iPhoneihin ja uusiin puhelimiin, joista poliisi voi selvittää, missä olet ollut, kertoi K2-nimellä esiintynyt birminghamilainen huumekauppias Vicelle.

Nokia 8210 on yksityisyydensuojastaan huolehtivalle oivallinen laite, sillä siinä ei ole gps-paikanninta, wifi-yhteyttä tai edes bluetoothia, joita kaikkia viranomaiset voivat käyttää hyväkseen.

Mikäli et muista vanhaa kunnon 8210:ä, Youtuben käyttäjä Scirocco ThePunisher esittelee sitä oheisella videolla.

Pieni ja kestävä

Huumekauppiaille oivallisena lisäominaisuutena Nokia 8210 pystyy välittämään tietoa toiseen puhelimeen infrapunayhteydellä, jolloin esimerkiksi puhelinten vaihtaminen käy kätevästi.

- Jokainen tuntemani diileri käyttää vanhoja puhelimia. Kaikki haluavat Nokia 8210:n, koska se on niin pieni ja sen akku kestää pitkään. Ja aikoinaan se oli kaikista paras puhelin, Jamaikassa minulla ei ollut siihen varaa, K2 kertoo.

Pienen kokonsa vuoksi Nokia 8210 on suosittu laite myös vankiloissa, joissa sitä salakuljetetaan vankien peräsuolissa. Lisäksi kännykän mukana tulevalla matopelillä on edelleen pelaajakantaa huumeveikkojen keskuudessa.

- Kaikki tykkää matopelistä. Huumekauppiaat on ihan niin kuin kaikki muut, he haluaa parasta, vaikka sitten p***ojen vanhojen puhelinten parasta, kertoi Vicelle Tony-nimellä kulkenut narkomaani, joka on vaihtanut Nokia 8210 -puhelimia huumeisiin.

Lähde: Vice